‘স্পিরিট অব ক্রিকেট’ বিধি ভাঙায় পোলার্ড ও ডেভিডকে জরিমানা
আইপিএলের আচরণবিধি ভেঙে শাস্তি পেয়েছেন মুম্বাই ইন্ডিয়ান্স ব্যাটসম্যান টিম ডেভিড ও ব্যাটিং কোচ কাইরন পোলার্ড। দুইজনকে ম্যাচ ফির ২০ শতাংশ জরিমানা করা হয়েছে। আইপিএল কর্তৃপক্ষের শনিবার দেওয়া বিবৃতিতে বলা হয়েছে, গত বৃহস্পতিবার পাঞ্জাব কিংসের বিপক্ষে লড়াইয়ে ‘স্পিরিট অব ক্রিকেট’ বিধি ভেঙেছেন মুম্বাইয়ের দুই সদস্য। তবে ক্রিকেটের চেতনা পরিপন্থী কোন কাজটি করতেছেন তারা, নির্দিষ্ট করে কিছু বলা হয়নি।
ডেভিড ও পোলার্ড দুইজনই নিজেদের অপরাধ স্বীকার করেছেন এবং ম্যাচ রেফারি সাঞ্জায় ভার্মার দেওয়া শাস্তি মেনে নিয়েছেন। পাঞ্জাবের বিপক্ষে দারুণ রোমাঞ্চকর ম্যাচটি ৯ রানে জেতে মুম্বাই। আইপিএলের চলতি আসরে ৭ ম্যাচ খেলে তিন জয় ও চার হারে পয়েন্ট টেবিলে এখন সপ্তম স্থানে আছে পাঁচবারের চ্যাম্পিয়নরা। আগামী সোমবার তাদের পরের ম্যাচ রাজস্থান রয়্যালসের সঙ্গে, জয়পুরে।

মুম্বাই ইন্ডিয়ান্সের দুই সদস্যকে ম্যাচ ফির ২০ শতাংশ জরিমানা করা হয়েছে।